**[Μαργαρίτα Περδικάρη] [Τράπεζα θεμάτων 14466]**

*Απόσπασμα από το ομώνυμο διήγημα στο «Το τέλος της μικρής μας πόλης» του Δημήτρη Χατζή, εκδόσεις Ζώδιο,1989.*

Όταν οι Γερμανοί την τουφέκισαν, στις αρχές του καλοκαιριού του 1944, λίγο πρίν την απελευθέρωση, η Μαργαρίτα δεν είχε πατήσει ακόμα τα είκοσι χρόνια της. Το λιγνό κορμί της βάσταξε μ΄ απίστευτη αντοχή όλες τις κακουχίες της φυλακής, το στόμα της έμεινε κλεισμένο σ΄ όλα τα μαρτύρια που μαθεύτηκε πώς της κάνανε. Και στάθηκε μπροστά στο απόσπασμα χαμογελώντας το πικρό χαμόγελο της οικογένειας των Περδικάρηδων. Αυτό το τελευταίο για το χαμόγελο το ΄πε ο παπάς, που με την απαραίτητη παρουσία του στις θανατικές εκτελέσεις, επικυρώνει, στ΄ονομα του Καίσαρος, την απόδοση της ψυχής στο Θεό. Ο ίδιος είπε πως, όταν σήκωσαν τα ντουφέκια, η μικρή Μαργαρίτα κούνησε το χέρι της κ΄είπε ένα ακατανόητο καληνύχτα, μάλιστα δεν είπε καληνύχτα, είπε ακριβώς – «καληνύχτα ντε…».

Είταν η πρώτη γυναίκα στη δική μας πόλη που πέθαινε με τέτοιον τρόπο. Ως τα τότες οι γυναίκες εκεί ξέρανε μόνο να πεθαίνουν αμίλητες στο κρεβάτι ή το στρώμα τους απ΄ αρρώστιες κι από γεράματα, πεθαίνανε πάνω στη γέννα ή τη λεχωνιά τους, από το μαράζι της φτώχειας, της κακής παντριάς ή της ξενητιάς των αντρών τους –τέτοια πράματα π’ ο καθενας τα βρίσκει πολύ φυσικά. Αν πεις και για τις γυναίκες από το δικό της το σόι, οι γυναίκες των Περδικάρηδων πέθαιναν από γεροντοχτικιό, από κρίσεις νευρικές και καρδιακές – γεροντοκόρες το πλείστον. Τελευταία στο σόι τους η Μαργαρίτα πέθανε κι αυτή ανυμέναια.[[1]](#footnote-1)

**Ερωτήσεις**

1. Σε 100-150 λέξεις να σκιαγραφήσεις την προσωπικότητα της Μαργαρίτας Περδικάρη. Ποιες σκέψεις σου γεννιούνται διαβάζοντας την ιστορία της, λαμβάνοντας υπόψη και το κοινωνικό πλαίσιο στο οποίο μεγάλωσε;
2. Να εξηγήσεις τη λειτουργία των παρακάτω στοιχείων στο κείμενο:

α) του ευθέως λόγου

β) του ασύνδετου σχήματος

γ) του γ΄ προσώπου

δ) της αντίθεσης

ε) των επαναλήψεων

1. Ποια στάση τηρεί ο αφηγητής απέναντι στην ηρωίδα;

**Δ. Χατζής, Μαργαρίτα Περδικάρη: Απαντήσεις**

1. Η Μαργαρίτα παρουσιάζεται στο κείμενο ως ένα νέο κορίτσι που αντιμετωπίζει με γενναιότητα τόσο τα βασανιστήρια στα οποία υποβάλλεται από τους κατακτητές όσο και την εκτέλεσή της. Η γενναιότητά της αναδεικνύεται μέσα από αντιθέσεις, που αντιπαραβάλλουν ρητά ή υπόρρητα την εύθραυστη, αδύναμη σωματική της διάπλαση («το λιγνό κορμί της») και τη νεότητά της («δεν είχε πατήσει ακόμα τα είκοσι χρόνια της») με την αντοχή της στους βασανισμούς («άντεξε») και την αγέρωχη στάση της απέναντι στον θάνατο. Αντιμέτωπη με τα όπλα των εκτελεστών της βρίσκει το ψυχικό σθένος να χαμογελάσει (οι επαναλήψεις «χαμόγελο», «χαμογελώντας» τονίζουν με έμφαση το θάρρος της ηρωίδας) και να τους καληνυχτίσει ειρωνικά, αφήνοντας έναν ύστατο χαιρετισμό στον κόσμο και στη ζωή («κούνησε το χέρι της»).

Ο θαυμασμός που προκαλεί η πράξη της Μαργαρίτας γίνεται ακόμα εντονότερος αν σκεφτεί κανείς το κοινωνικό πλαίσιο της εποχής της. Μέσα από τα σχόλια του αφηγητή [υπάρχει και εδώ αντίθεση] γίνεται φανερό ότι η ηρωίδα του διαφέρει από τις συνηθισμένες γυναίκες της εποχής της, που ζούσαν και πέθαιναν έγκλειστες στο σπίτι, υπομένοντας παθητικά («αμίλητες») τις αντιξοότητες και τις κακουχίες που τους επιφύλασσε η ιστορική συγκυρία (κατοχή, φτώχεια, ασθένειες) και η πατριαρχική οργάνωση της κοινωνίας («της κακής παντριάς», «γεροντοκόρες»).

1. Η αφήγηση σε γ΄ πρόσωπο («την τουφέκισαν», «δεν είχε κλείσει») δίνει στον συγγραφέα τη δυνατότητα να παρουσιάσει την ιστορία της ηρωίδας του μέσα από τη μαρτυρία ενός εξωτερικού παρατηρητή, ο οποίος όμως δεν μένει ασυγκίνητος από τη γενναιότητά της. Έτσι, μέσα στην αφήγηση παρεμβάλλονται σχόλια, με τα οποία περιγράφεται η στάση της ηρωίδας (π.χ. «η μικρή Μαργαρίτα») και η κοινωνική πραγματικότητα της εποχής (π.χ. «ήταν η πρώτη γυναίκα…»). Τα σχόλια του αφηγητή υποδηλώνουν τον θαυμασμό και τη συγκίνηση που του προκαλεί η ηρωίδα (π.χ. το επίθετο «λιγνό» με το οποίο περιγράφει την εύθραυστη σωματική διάπλαση της Μαργαρίτας), συναισθήματα που μεταδίδονται ασφαλώς και στον αναγνώστη. Συγχρόνως, το κείμενο προσλαμβάνει την εγκυρότητα και την αξία μιας μαρτυρίας.

[**Παρατήρηση**: ο αφηγητής είναι ομοδιηγητικός: συμμετέχει στην ιστορία – όπως φαίνεται από το α΄ πληθυντικό πρόσωπο: «στη δική μας πόλη» – όμως δεν είναι ο πρωταγωνιστής της ιστορίας, αλλά ένας παρατηρητής-μάρτυρας]

1. ανυμέναια= χωρίς να έχει παντρευτεί (Υμήν ή Υμέναιος: αρχαία θεότητα που προστάτευε τον θεσμό του γάμου- ύμνος προς τιμήν του θεού, που ψαλλόταν στον γάμο). [↑](#footnote-ref-1)